DA Den Europæiske Unions Tidende CE 33/42

(2004/C 33 E/040)

SKRIFTLIG FORESPØRGSEL E-0474/03

af Erik Meijer (GUE/NGL) til Kommissionen

(20. februar 2003)

Om: Hårdere straf for opfordring til sultestrejke i Tyrkiet i stedet for forbedring af situationen for politiske fanger

1. Er Kommissionen bekendt med, at menneskerettighedsorganisationer, som f.eks. IHD i Diyarbakir, mener, at antallet af personer, der arresteres og forsvinder i Tyrkiet, forbliver konstant, at menneskerettighedssituationen i praksis ikke bringes i overensstemmelse med de for nylig vedtagne liberale love, og at der endog kan være tale om forværring?

2. Er Kommissionen bekendt med, at den sultestrejke, som politiske fanger i Tyrkiet siden 2000 har gennemført i protest mod ændring fra indespærring i grupper i gamle fængsler til indespærring i enecelle i nye fængsler, nu har kostet over 60 mennesker livet?

3. Er Kommissionen ligeledes bekendt med, at den måde, hvorpå den tyrkiske regering vil sætte en stopper for disse sultestrejker, ikke er at forbedre vilkårene for de indsatte, men at øge strafferammen til dem, der opfordrer til sultestrejke, fra fire til tyve år?

4. Mener Kommissionen ikke, at der er fare for, at denne foranstaltning, der er godkendt af det nyvalgte tyrkiske parlament, ikke vil føre til forsoning, overvindelse af modsætninger, der har eksisteret længe, forbedring af menneskerettighederne og mere plads til en lovlig demokratisk opposition, men navnlig til nye spændinger som følge af vækst i antallet af indsatte, der straffes for at opponere mod lovgivningens og ordensmagtens begrænsning af de borgerlige frihedsrettigheder?

5. Er denne udvikling i overensstemmelse med København-kriterierne, som Tyrkiet skal overholde, inden der kan indledes forhandlinger om tiltrædelse til EU?

6. Hvad gør Kommissionen for at hindre, at der i Tyrkiet igen opstår næringsgrund for oppositionsgruppers voldelige modstand mod, hvad der opfattes som permanent uret?

7. Hvad gør Kommissionen for at fremme, at menneskerettighedssituationen i Tyrkiet ikke forværres yderligere, og at der ikke vedtages meningsløs repressiv lovgivning?

Kilde: Den nederlandske udgave af dagbladet »Metro« af 7. februar 2003.

Svar afgivet på Kommissionens vegne af Günter Verheugen

(21. marts 2003)

Kommissionen er bekendt med menneskerettighedssituationen i den sydøstlige del af Tyrkiet og rapporter fra forskellige menneskerettighedsorganisationer, herunder den tyrkiske menneskerettighedsorganisation (IHD).

Kommissionen følger nøje sultestrejkerne i Tyrkiet. I sin periodiske rapport fra 2001 (1) meddelte Kommissionen, at den tyrkiske regering i efteråret 2000 havde besluttet at gennemføre en omstrukturering af fængselsvæsenet, således at store sovesale (indtil 80 fanger i et værelse) skulle erstattes af et system med mindre celler for en til tre indsatte (sikkerhedsceller af typen F). Dette gav anledning til voldsomme demonstrationer og sultestrejker, som ikke blot gjaldt forbedrede forhold i fængslerne, men også andre krav. I sin periodiske rapport fra 9. oktober 2002 (2) bemærkede Kommissionen, at sultestrejkerne var en protest mod fængsler af typen F. Antallet af dødsofre er nu 64.

Kommissionen mener, at det fortsatte tab af menneskeliv som følge af sultestrejkerne er beklageligt. Kommissionen er klar over de tyrkiske myndigheders anstrengelser for at afslutte sultestrejkerne. Den er også bekendt med den nyligt vedtagne lovgivning om ændring af artikel 307 a og 307 b i den tyrkiske straffelov vedrørende fængselsstraffe for personer, der opfordrer til sultestrejker.

Kommissionen vil fortsat nøje overvåge menneskerettighedssituationen i Tyrkiet, herunder sultestrejkerne og situationen i den sydøstlige del af landet, og i givet fald rejse disse spørgsmål over for de tyrkiske myndigheder.

Kommissionen vil foretage en vurdering af menneskerettighedssituationen i Tyrkiet på baggrund af de politiske Københavnskriterier i sin årlige beretning, der offentliggøres senere i 2003.

(1) KOM(2001) 700 endelig udg.

(2) KOM(2002) 700 endelig udg.